Pa droan-me ez on  techet da vont war an tu kleiz, en abeg d'ar stummadur lennegel a gomzen anezhi bremaik, just a-walc'h. Ne soñj ket din e vefe ur ster kuzh da glask e pep ger, betek an disterañ soniad, hogen mat eo, d'am soñj, derc'hel blaz ar yezh orin war an destenn. Ket d'ar poent mastariñ ereadurezh ar yezh nevez, da skouer, hogen c'hoari ganti pa c'heller. Plijus eo ar brezhoneg evit kement-mañ, gweñvded hec'h ereadur. Dre se e c'heller bezañ soutil, ar pezh n'heller ket ober ken aes gant yezhoù all (galleg da skouer).  Pa droan e fell din ivez, memestra, e vefe reizh an destenn a eztaolan, neuze ne yan ket re bell ganti. Hogen klask a rin doujañ da hirder ar frazennoù, d'an doare ma'z int frammet. Ne rannin ket anezho pa vezont re hir, ha ne liamman ket pa vezont re verr. Peogwir e soñj din eo pouezus traoù a-seurt-se evit lusk un destenn, hag dre ma 'z eus un danvez skrivagner ac'hanon e ouzan e soñjer un tammig memestra er pezh a reer pa skriver. Klask a rin ivez kavout ar gerioù tostañ d'ar re orin. Ha ma veze implijet dek gwech ur ger e teir frazenn e rin kement-all. N'on ket ar srivagner, e zivizh e oa.